På skjulte optagelser forklarer en imam, hvordan muslimer er ved at "erobre" Europa og at muslimer ikke skal smelte ind i samfundet

Baggrund for programserien 'Moskeerne bag sløret' TV 2 sætter med programserien ’Moskeerne bag sløret’ fokus på, om en række udvalgte moskeer modvirker eller medvirker til integration. Læs om hvordan TV 2 har arbejdet med programmerne og en række af de overvejelser, TV 2 har gjort sig i den forbindelse.

- Lige nu er vi i en tid, hvor vi er ved at åbne de her lande.

Sådan lyder det fra Mohammad Fouad al-Barazi, den ledende imam i moskeen hos Det Islamiske Forbund i Danmark, på skjulte optagelser fra tredje afsnit af ’Moskeerne bag sløret’.

Imamen taler til TV 2s muldvarp ’Fatma’, der søger vejledning om, hvordan hun som nytilkommet muslim skal begå sig i Danmark, og Mohammad Fouad al-Barazi forklarer, at muslimerne er ved at indtage Danmark og Europa.

Ifølge eksperter TV 2 har talt med skal ordet åbne i en islamistisk kontekst forstås som ”erobre”.

- Egentlig er det jo at åbne, og det lyder jo smukt, men det er sådan den klassiske betegnelse for at erobre et land, forklarer lektor Tina Magaard, der har studeret koranen indgående og lavet feltarbejde i muslimske miljøer i Danmark.

Ifølge Tina Magaard er der i nogle islamiske bevægelser en vilje til at erobre Europa og troen på, at man kan.

Det bakkes op af professor ved Københavns Universitet, Thomas Hoffmann, der i mange har studeret islam og islamiske bevægelser.

- Det, al-Barazi siger her, betyder også erobring, men behøver jo ikke nødvendigvis at blive forstået i sådan en krigerisk, erobringsmæssig betydning, siger han.

- Smelt ikke ind i samfundet

På de skjulte optagelser uddyber Mohammad Fouad al-Barazi, hvad han mener om muslimernes indtog i Danmark og Europa.

- Nu er der muslimske fællesskaber i hele Europa. Det betyder, at der er et stort antal muslimer. Et virkeligt stort antal.

Imamen fortæller ’Fatma’, at der siden han kom til Danmark, er kommet mange flere muslimer til Danmark, og at det er vigtigt, at muslimerne ikke ”smelter sammen” med det øvrige samfund.

- Da jeg kom til landet for 23 år siden, var vi kun 55.000 muslimer. Nu er vi 300.000. Antallet af muslimer er 300.000 nu. Derfor er konklusionen på den her snak, at man godt kan opholde sig her i landet uden at smelte. I skal forstå de betingelser. Det er uden at smelte ind i samfundet, siger Mohammad Fouad Al-Barazi på optagelserne.

Professor Thomas Hoffmann påpeger, at der ikke er noget usædvanligt i, at en meget religiøs person håber på at omvende flere mennesker.

- For islamister er slutmålet ofte, at religionen bliver den ledende måde at indrette samfundet på. Det er selvfølgelig noget, man som ikke-muslim måske ofte vil være meget uenig med, men det er jo ikke så odiøst at en imam, en meget troende mand, har de her visioner eller forhåbninger om, at islam engang i fremtiden skal blive den største religion, siger Thomas Hoffmann.